b"\n_START_ARTICLE_\nDe la vida benaurada\n_START_SECTION_\nAcusacions d\xe2\x80\x99hipocresia i motiu de l\xe2\x80\x99obra\n_START_PARAGRAPH_\nAl llarg de tota la seva vida, l\xe2\x80\x99autor va rebre nombroses acusacions d\xe2\x80\x99hipocresia per la discordan\xc3\xa7a entre la seva filosofia i els seus actes. Hi ha molts casos que es tractaren de simples cal\xc3\xbamnies, per\xc3\xb2 esdeveniments de la seva vida demostren que s\xc3\xad incomplia alguns dels preceptes de l\xe2\x80\x99esto\xc3\xafcisme._NEWLINE_Per comen\xc3\xa7ar, no va aplicar les severes normes de l\xe2\x80\x99esto\xc3\xafcisme a la seva vida stricto sensu per consell del seu pare, qui temia, d\xe2\x80\x99una banda, que les restriccions empitjor\xc3\xa9ssin la seva feble salut, i per l\xe2\x80\x99altra, que es guany\xc3\xa9s l\xe2\x80\x99odi de l\xe2\x80\x99emperador Tiberi, hostil als fil\xc3\xb2sofs. _NEWLINE_Despr\xc3\xa9s de la seva tornada a Roma va esdevenir professor de Ner\xc3\xb3 per ordre de la seva mare Agripina i, com que aquest ja comptava amb dos preceptors de filosofia, es pot deduir que les seves ensenyances anaven encaminades m\xc3\xa9s cap a la formaci\xc3\xb3 de l\xe2\x80\x99eloq\xc3\xbc\xc3\xa8ncia i la moralitat. No obstant aix\xc3\xb2, el comportament de Ner\xc3\xb3 durant el seu govern mostra que no aprengu\xc3\xa9 gaire del seu mestre, que durant els cinc primer anys del principat neroni\xc3\xa0 havia governat amb saviesa, ja que li va disminuir l\xe2\x80\x99acc\xc3\xa9s al poder i va comen\xc3\xa7ar un comandament cruel i malvat fins a l'execuci\xc3\xb3 del matricidi. I no obstant la filosofia de S\xc3\xa8neca, ell fou qui escriv\xc3\xad la carta de Ner\xc3\xb3 dirigida al Senat per justificar aquest assassinat. _NEWLINE_Suili l\xe2\x80\x99acus\xc3\xa0 directament de no haver complert els preceptes estoics i, fins i tot, d\xe2\x80\x99actuar immoralment: el va denunciar per acumular riqueses i cercar-ne m\xc3\xa9s per mitj\xc3\xa0 d\xe2\x80\x99her\xc3\xa8ncies i tamb\xc3\xa9 d\xe2\x80\x99oprimir It\xc3\xa0lia i les prov\xc3\xadncies amb la seva gran usura. Tan gran degu\xc3\xa9 ser aquesta acusaci\xc3\xb3 que, segons T\xc3\xa0cit, fou el motiu pel qual S\xc3\xa8neca i els seus camarades es dedicaren a remoure el passat de Suili per acusar-lo de casos d\xe2\x80\x99extorsi\xc3\xb3 i apropiament de diners p\xc3\xbablics d\xe2\x80\x99\xc3\xa8poca de Claudi. Aquesta acusaci\xc3\xb3 formal li provoc\xc3\xa0 l\xe2\x80\x99exili a Suili, per\xc3\xb2 considerant que el dany no havia estat reparat, el fil\xc3\xb2sof es vei\xc3\xa9 en la necessitat d\xe2\x80\x99escriure De vita beata com a resposta a les cr\xc3\xadtiques i per defensar-se davant l\xe2\x80\x99opini\xc3\xb3 p\xc3\xbablica.\n_START_SECTION_\nTraduccions catalanes\n_START_PARAGRAPH_\nL'obra ha estat publicada en versi\xc3\xb3 catalana dues vegades: el 1924 per Carles Card\xc3\xb3, de la Fundaci\xc3\xb3 Bernat Metge, i una m\xc3\xa9s recent, el 2009, a c\xc3\xa0rrec de l'editorial Angle i amb la traducci\xc3\xb3 de N\xc3\xbaria G\xc3\xb3mez Llauger. Est\xc3\xa0 amb t\xc3\xadtols diferents, interpretats ambd\xc3\xb3s del llat\xc3\xad: el m\xc3\xa9s literal \xc3\xa9s de Carles Card\xc3\xb3, ja que conserva l'estructura sint\xc3\xa0ctica llatina, per\xc3\xb2 la de N\xc3\xbaria G\xc3\xb3mez, en ser m\xc3\xa9s lliure, \xc3\xa9s m\xc3\xa9s genu\xc3\xafnament catalana."